1935 પછીના આખા એક દસકા સુધી, અશોક કુમારની સાથે એમની જોડી હતી. એક ફિલ્મી યુગાંતરે રાજ-નરગિસ, દેવ-સુરૈયા, દિલીપ-મધુબાલાની જેમ એમનું નામ અશોક કુમાર-લીલા ચીટણીસ એમ બોલાતું હતું. આપણે ત્યારે અંતરિક્ષમાં હતા. જનમ ધરીને શરૂઆતની જે ફિલ્મો જોઈ તેનાં નામ લેવા બેસીએ તો પાર ન આવે એટલી ફિલ્મોમાં એ હતાં. ન ભૂલતો હોઉં તો ‘આવારા’માં પણ હતાં. દીકરા (રાજ કપૂર)ની બ્રીફકેસમાં રિવોલ્વર જોઈને એ જે હબક ખાઈ જાય છે એ યાદ કરીને અનેક વાર હું માતાને સામાન્ય વાતમાં પણ છેતરતાં અટકી ગયો છું. રાજ કપૂર (પુત્ર) એમને ઇધર કા માલ ઉધર અને ઉધર કા માલ ઇધરનો મારો કારોબાર છે એમ સમજાવે છે ત્યારે એ ગળે ઘૂંટડો ઉતારે છે. એનાં નિશાન એમના કંઠ પર લીલા રંગનાં નથી પડતાં, પણ દેખાય છે તોય દેખાય છે. લીલા ચીટણીસ, લીલા મિશ્રા, પ્રતિમા દેવી, અચલા સચદેવ, લલિતા પવાર, દુર્ગા ખોટે, સુલોચના (રૂબી માયર્સ) આ બધી પડદાની માતાઓ છે. એમાં સૌથી વધુ દયામણી, પ્રેમાળ, સમાધાનકારી છતાં ગરવી માતા લીલા ચીટણીસ. ચાલીસ પછી જન્મેલા એને હિરોઇન તરીકે કલ્પી જ ન શકે. જૂની ફિલ્મોના વિડિયો જોવા બેસે ત્યારેય મગજમાં તો બેસે જ નહિ. આજે ફિલ્મી તારિકાઓ લક્સ સાબુની જાહેરાત મેરે સૌંદર્ય કા રાઝ કહીને કરે છે, પણ એ જાણીને નવાઈ લાગશે કે આ પ્રથા શરૂ કરનારાં પણ લીલા ચીટણીસ જ હતાં. લક્સનાં એ પહેલવહેલાં ફિલ્મી મોડેલ હતાં.